Sanral stel sy beleid oor transformasie bekend | Netwerk24
Sanral stel sy beleid oor transformasie bekend
Deur Francois Williams 09 Oktober 2017 12:12
Sanral wil meer swartbeheerde verskaffers gebruik.
Die Suid-Afrikaanse Nasionale Padagentskap (Sanral) gaan voortaan net swart eiendomsagente en swart eiendomsontwikkelaars gebruik vir kontrakte onder R100 miljoen.
Konsessies vir die bestuur en bedryf van tolpaaie sal slegs toegeken word aan maatskappye met 51% swart eienaarskap, en die aantal kontrakte aan gevestigde en oorheersende bedryfsrolpelers sal beperk word om monopolieë te verminder.
By groot kapitaalprojekte gaan Sanral net sake doen met maatskappye wat minstens 51% in swart besit is en wat 'n minimum bemagtigingsgradering van vlak 2 het.
'n Maksimum van 15 tenders per jaar sal aan 'n enkele maatskappy toegeken mag word, en kontrakteurs sal van Sanral-goedgekeurde subkontrakteurs gebruik moet maak.
Dit is deel van Sanral se konsepbeleid oor transformasie wat hy onlangs vir kommentaar en konsultasie met belanghebbendes gedeel het.
Joe Maswanganyi, minister van vervoer onder wie se toesig Sanral val, het luidens 'n Sanral-verklaring gesê die agentskap gaan sy verkrygings- en voorsieningskettingprosesse gebruik om die konstruksiebedryf te transformeer.
"Die nuwe transformasiebeleid stel duidelik gedefinieerde teikens vir die deelname van swart kontrakteurs, professionele mense en verskaffers in alle projekte wat die agentskap aanpak," sê Maswanganyi.
Skhumbuzo Macozoma, uitvoerende hoof van Sanral, sê hulle wil die tradisionele monopolieë in die voorsieningskettings in die konstruksiebedryf opbreek.
Toekomstige kontrakte sal vereistes vir die gebruik van plaaslike arbeid stel, en sal voorkeur gee aan plaaslik-ontwikkelde materiale, toerusting en tegnologie.
By groot projekte sal sogenaamde "politieke oorsigkomitees" en tegniese loodskomitees toesig hou oor plaaslike projekskakelkomitees wat gestig sal word in die omgewing waar 'n spesifieke padbouprojek beplan word.
Die politieke oorsigkomitee sal 'n "hoëvlak"-komitee wees, gelei deur die betrokke politieke hoof van die gebied om beleids- en politieke kwessies van 'n projek uit te sorteer.
Dit blyk dié strategie van Sanral is om hom te probeer loswikkel uit ingewikkelde probleme soos aan die Wildekus in Transkei waar die gemeenskap verdeeld is oor die bou van die beoogde N2-deurpad.
Sanral wil in sy tenderproses voorkeur gee aan militêre veterane, mense met gestremdhede, die jeug, vroue en swart mense.